28 October 2015
ກອງປະຊຸມສາກົນ ຄັ້ງທີ 3 ຂອງອະດີດນັກສຶກສາ ມະຫາວິທະຍາໄລພົວພັນການຕ່າງປະເທດ ແຫ່ງສະຫະພັນຣັດເຊຍ (MGIMO)
ໂດຍຕອບສະໜອງຕາມການເຊື້ອເຊີນຂອງຄະນະຈັດຕັ້ງກອງປະຊຸມສາກົນ ຄັ້ງທີ 3 ຂອງອະດີດນັກສຶກສາມະຫາວິທະຍາໄລພົວພັນການຕ່າງປະເທດ ແຫ່ງສະຫະພັນຣັດເຊຍ (MGIMO), ວັນທີ 22-24 ຕຸລາ 2015 ນີ້, ຄະນະຜູ້ແທນລາວໃນນາມອະດີດນັກສຶກສາ MGIMO ນໍາໂດຍທ່ານ ພົງສະຫວັນ ສີສຸລາດຫົວໜ້າກົມອາຊຽນ ກະຊວງການຕ່າງປະເທດ ໄດ້ເຂົ້າຮ່ວມກອງປະຊຸມດັ່ງກ່າວ ເຊິ່ງຈັດຂຶ້ນຢູ່ນະຄອນຫລວງເອເລວັນ ສາທາລະນະລັດ ອາກເມນີ, ມີອະດີດນັກສືກສາ MGIMO ຈາກ 30 ກວ່າປະເທດເຂົ້າຮ່ວມ.
ຕອນເຊົ້າວັນທີ 23 ຕຸລາ 2015, ກ່ອນພິທີເປີດກອງປະຊຸມ, ຄະນະຜູ້ແທນລາວໄດ້ເຂົ້າຮ່ວມພິທີວາງພວງມະລາອະນຸສາວະລີນິລະນາມ. ຈາກນັ້ນກໍເຂົ້າຮ່ວມພິທີເປີດກອງປະຊຸມທາງການ ໂດຍແມ່ນປະທານາທິບໍດີ ອັກມຽນນີ ເປັນຜູ້ກ່າວເປີດກອງປະຊຸມ ເພື່ອປຶກສາຫາລື ແລະ ແລກປ່ຽນບົດຮຽນຕ່າງໆກ່ຽວກັບບັນຫາຂະບວນການເຊື່ອມໂຍງພາກພື້ນ,ຂະຫຍາຍການຮ່ວມມືເຂົ້າກັບຂອບການເຊື່ອມໂຍງເສດຖະກິດ (URASIA) ຂອງອາກເມນີໃນອະນາຄົດ, ກົນໄກການແກ້ໄຂ້ບັນຫາຕ່າງໆ, ບັນຫາໃໝ່ຂອງສະພາບການທີ່ເກີດຂຶ້ນຢູ່ເຂດຕາເວັນອອກກາງ ແລະ ຢູ່ອີຣານ, ຮູບແບບເສດຖະກິດໃໝ່ຂອງຈີນໃນລະບົບການພົວພັນສາກົນຄື “ໜຶ່ງແລວທາງ, ໜຶ່ງເສັ້ນທາງ” ແລະ ມູມມອງຂອງໂຄງການເສັ້ນທາງສາຍໄໝຂອງຈີນ.
ໃນກອງປະຊຸມດັ່ງກ່າວ, ຫົວໜ້າຄະນະຜູ້ແທນລາວ ໄດ້ປະກອບຄໍາເຫັນກ່ຽວກັບການພົວພັນລະຫວ່າງ ອາ ຊຽນ-ຈີນ ໃນດ້ານເສດຖະກິດ-ການຄ້າ, ການລົງທຶນ, ການທ່ອງທ່ຽວ ໂດຍສະເພາະອາຊຽນຕີລາຄາສູງຕໍ່ລັດຖະບານຈີນທີ່ໄດ້ກຳນົດເອົານະໂຍບາຍ “ໜຶ່ງແລວທາງ, ໜຶ່ງເສັ້ນທາງ” (One Belt, One Road) ເປັນຍຸດທະສາດຂະຫຍາຍການຮ່ວມມືໃນພາກພື້ນ, ທັງເປັນການສະແດງອອກເຖິງການຜັນຂະຫຍາຍແນວຄິດລິເລີ່ມ ແລະ ວິໄສທັດອັນກວ້າງໄກຂອງ ສປ ຈີນ ທີ່ສອດຄ່ອງກັບຍຸກສະໄຫມແຫ່ງການຊຸກຍູ້ການເຊື່ອມໂຍງ ແລະ ການເພີ່ມທະວີການຮ່ວມມືເພື່ອພັດທະນາທີ່ຈະນຳເອົາຜົນປະໂຫຍດຕົວຈິງມາສູ່ອາຊຽນ ແລະ ສປ.ຈີນ. ນອກນີ້ ກໍໄດ້ເນັ້ນເຖິງທະນາຄານການລົງທຶນພື້ນຖານໂຄງລ່າງອາຊີ (AIIB) ແລະ ກອງທຶນເສັ້ນທາງສາຍໄໝ (Silk Road Fund) ເຊິ່ງພວມຖືກສ້າງຕັ້ງຂຶ້ນ ອັນຈະເປັນແຮງດັນສໍາຄັນໃນການສະໜັບສະໜູນທຶນ ເພື່ອພັດທະນາພື້ນຖານໂຄງລ່າງໃນພາກພື້ນ ແລະ ສາກົນ.
ກອງປະຊຸມສາກົນ ຄັ້ງທີ 4 ຂອງອະດີດນັກສຶກສາ MGIMO ແມ່ນ ສສ ຫວຽດນາມ ຈະເປັນເຈົ້າພາບ ແລະ ຈະຈັດຂຶ້ນໃນທ້າຍປີ 2016.
Subscribe to: Post Comments (Atom)